32004D0224
L 068/27
JURNALUL OFÍCIAL AL UNIUNII EUROPENE
DECIZIA COMISIEI
din 20 februarie 2004
de stabilire a normelor de transmitere a informațiilor privind planurile sau programele solicitate în temeiul Directivei 96/62/CE a Consiliului în ceea ce privește valorile limită pentru anumiți poluanți în aerul înconjurător
[notificată cu numărul C(2004) 491]
(Text cu relevanță pentru SEE)
(2004/224/CE)
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Directiva 96/62/CE a Consiliului din 27 septembrie 1996 privind evaluarea și gestionarea calității aerului înconjurător (1), în special articolul 12 alineatul (1),
întrucât:
(1)
În temeiul articolului 8 alineatul (3) din Directiva 96/62/CE, planurile sau programele pentru atingerea valorilor limită stabilite prin Directiva 1999/30/CE a Consiliului din 22 aprilie 1999 privind valorile limită pentru dioxidul de sulf, dioxidul de azot și oxizii de azot, pulberile în suspensie și plumbul din aerul înconjurător (2) și prin Directiva 2000/69/CE a Parlamentului European și a Consiliului din 16 noiembrie 2000 privind valorile limită pentru benzen și monoxidul de carbon din aerul înconjurător (3) trebuie să fie pregătite în statele membre pentru acele zone și aglomerări în care valorile limită plus marja de toleranță sunt depășite. Planurile sau programele respective trebuie să conțină cel puțin informațiile prezentate în anexa IV la Directiva 96/62/CE. Comisia trebuie să verifice periodic punerea în aplicare a planurilor și a programelor respective.
(2)
Articolul 11 din Directiva 96/62/CE solicită statelor membre să prezinte anual Comisiei planurile și programele lor.
(3)
În timp ce planurile și programele sunt elaborate în conformitate cu cerințele administrative specifice din fiecare stat membru, informațiile prezentate Comisiei trebuie să fie armonizate și structurate în conformitate cu normele stabilite de prezenta decizie.
(4)
Măsurile prevăzute de prezenta decizie sunt conforme cu avizul comitetului instituit prin articolul 12 din Directiva 96/62/CE,
ADOPTĂ PREZENTA DECIZIE:
Articolul 1
Atunci când transmit informațiile privind planurile și programele prevăzute la articolul 8 alineatul (3) din Directiva 96/62/CE, în conformitate cu dispozițiile articolului 11 alineatul (1) litera (a) punctul (iii), în ceea ce privește valorile limită stabilite prin Directivele 1999/30/CE și 2000/69/CE, statele membre prezintă informațiile respective în conformitate cu structura indicată în anexa la prezenta decizie.
La cererea acesteia, planurile și programele complete sunt puse la dispoziția Comisiei.
Articolul 2
Prezenta decizie se adresează statelor membre.
Adoptată la Bruxelles, 20 februarie 2004.